# Όξινη βροχή

## ΠΕΡΙΒΑΛΛΟΝ – ΟΞΙΝΗ ΒΡΟΧΗ

Η κανονική βροχή περιέχει CO2 και είναι ελαφρά όξινη με pH μεταξύ του 5 και του 6. Κατά τη δεκαετία του 1980 παρατηρήθηκε καταστροφή λιμνών, ποταμών, δασών αλλά και μνημείων πολιτιστικής κληρονομιάς σε όλο τον πλανήτη εξαιτίας της οξίνισης της βροχής, η οποία συχνά έχει pH κάτω από 4. Η μεταβολή του pH της βροχής κατά 1 μονάδα, σημαίνει ότι έγινε 10 φορές πιο όξινη από την κανονική βροχή.

Πως η βροχή έγινε πιο όξινη;

Η έντονη βιομηχανική δραστηριότητα του 20ου αιώνα είχε ως αποτέλεσμα την αύξηση της οξύτητας της βροχής. Η όξινη βροχή εμφανίστηκε ως συνέπεια της ατμοσφαιρικής ρύπανσης σε βιομηχανικές περιοχές, όπου η ανάλυση του αέρα έδειξε ότι περιέχει οξείδια του θείου (SO2, SO3) και του αζώτου (ΝΟ, ΝΟ2), τα οποία συμβολίζονται SOx και NOx.

Οξείδια του θείου και του αζώτου ελευθερώνονται και από φυσικές δραστηριότητες, όπως οι κεραυνοί και οι εκρήξεις ηφαιστείων, αλλά η αύξηση της ποσότητάς τους είναι κυρίως αποτέλεσμα της ανθρώπινης δραστηριότητας.

### SOx

- Παράγονται σε βιομηχανικές περιοχές όπου υπάρχουν θερμοηλεκτρικά εργοστάσια παραγωγής ρεύματος, χαλυβουργεία και βιομηχανίες που χρησιμοποιούν ως καύσιμο γαιάνθρακες.
- Οι γαιάνθρακες περιέχουν ενώσεις του θείου που όταν καίγεται παράγει οξείδια του θείου.
- Ελευθερώνονται στην ατμόσφαιρα και από τις εκρήξεις ηφαιστείων.

### NOx

- Παράγονται και σε αστικές περιοχές όπου υπάρχει αυξημένη κίνηση αυτοκινήτων. Σχηματίζονται από το άζωτο και το οξυγόνο του αέρα στους κινητήρες των αυτοκινήτων, όπου επικρατούν υψηλές πιέσεις και θερμοκρασίες.
- Ελευθερώνονται στην ατμόσφαιρα και από τις αστραπές
- Οι αέριοι ρύποι μεταφέρονται μέσω των ρευμάτων του αέρα σε πολύ μεγάλες αποστάσεις από τους τόπους παραγωγής τους και επηρεάζουν οικοσυστήματα χιλιάδες χιλιόμετρα μακριά